Eerste hofsaak teen afsonderingsregulasies aangehoorArgieffoto (Foto: Unsplash) Die eerste hofsaak teen die algehele landwye afsondering van 21 dae is die afgelope week aangehoor en wys watter uitwerking regulasies wat vir dié tydperk geld op Suid-Afrikaners se daaglikse lewe het. ŉ Inwoner van Mbombela, Karel Willem van Heerden, het die hof gister dringend gevra om van Mpumalanga na die Oos-Kaap te reis om sy ma by te staan nadat sy oupa oorlede is. Van Heerden se oupa het in sy huis in Hofmeyr in die Oos-Kaap doodgebrand en moet volgende week begrawe word. Sy aansoek is deur die hoërhof in Mpumalanga van die hand gewys. Van Heerden sê in stukke voor die hof dat hy nie die huidige reisverbod, wat mense en goedere verbied om van een rampgeteisterde gebied na ŉ ander te beweeg, wil oortree nie. Hy sê verder dat daar geen risiko is dat hy ander mense met die koronavirus sal besmet nie omdat hy nie in aanraking was met mense wat oorsee was of simptome van die siekte toon nie. Hyself het ook geen simptome dat hy Covid-19 onder lede het nie en sal ook die nodige voorsorgmaatreëls tref om nie die virus te versprei nie. Argieffoto ter illustasie (Foto: AP) Van Heerden wys daarop dat familielede nie noodwendig in een provinsie woon nie en dat iemand tydens die begrafnis van ŉ familielid verplig kan wees om tussen provinsies en munisipaliteite te beweeg. “Die regulasies raak nie die geval van ŉ begrafnis in ŉ ander provinsie aan nie en is daarom onbillik, veral in die unieke omstandighede van die huidige aangeleentheid,“ sê Van Heerden in sy beëdigde verklaring. In sy uitspraak sê waarnemende regter AJ Roelofse dat die huidige noodmaatreëls reeds in volle gang was toe die saak gister op 27 Maart voor hom gedien het. Daarvolgens is landsburgers tot hul primêre wonings beperk, buiten om uitsonderlike redes wat deur die wet beskryf word en dat mense wat nie die beperkings nakom nie aan ŉ strafregtelike oortreding skuldig is. Hulle is daarom aanspreeklik vir óf ŉ boete óf tronkstraf, óf albei. Die regter beskryf die omstandighede van die aansoek as uiters ontstellend. “Dit wys hoe die ruwe gevolge van die finale sluitingsregulasies ŉ gesin op die ergste manier raak. Ek het die uiterste simpatie met die aansoeker, maar ek moet die wet handhaaf,” sê hy. Intussen beoog die Hola Bon Renaissance-stigting om dringend direkte toegang tot die Konstitusionele hof te verkry om pres. Cyril Ramaphona en sy adjunk, David Mabusa, te verbied om die algehele landwye afsondering verder toe te pas. Die Hola Bon Renaissance-stigting (HBR) is ŉ nieregeringsorganisasie wat gestig is om die groei in Afrika-gemeenskappe aan te moedig deur sosio-ekonomiese transformasie en die bou van ŉ samelewing wat selfvolhoubaar is met ŉ sentrale ekonomiese spilpunt. ‘n Verlate hoofweg in Kaapstad Vrydagoggend. Foto: (AP Photo/Nardus Engelbrecht) Die stigting se leier word nie in die verklaring wat by die hofstukke aangeheg is, genoem nie hoewel die dokument op 25 Maart deur ŉ kommissaris van ede beëdig is. Dit sê onder meer dat “die (Suid-Afrikaanse) nasie bedreig word deur oorlog, insypeling, algemene opstand, wanorde, natuurrampe en ander openbare noodsituasies” en versoek dat die rampbestuur-wetgewing teruggetrek word. Die hof word ook gevra om ŉ bevel te maak dat Covid-19 en die koronavirus geen ernstige gevaar vir die land en sy mense inhou nie, omdat daar nie bewyse is dat dit dodeliker as ander bekende virusse en siektes soos malaria, tuberkulose en MIV/vigs is nie. Die hofstukke verwys na die president se instelling van die landwye 21 dae van afsondering as ŉ oortreding van die Suid-Afrikaanse Grondwet, magsmisbruik en ŉ oortreding van die Handves van Menseregte. Dit het luidens hofstukke onder meer betrekking tot landsburgers se menswaardigheid, vryheid van beweging, vryheid om handel te dryf, te werk of ŉ beroep te beoefen. Verder word die hof versoek om ŉ bevel uit te reik dat geld wat vir die Covid-19-programme beskikbaar gestel word aan belangriker en onmiddelliker uitdagings afgestaan moet word wat die land in die gesig staar. Dit sluit in werkloosheid, armoede, misdaad en opvoeding.